Author: daniela
Last saved by: rakovska
Company: Úrad Vlády SR

Predkladacia správa

Dňa 21. augusta 2003 vláda SR svojím uznesením č. 774/2003 k Návrhu informačných aktivít vlády Slovenskej republiky pre obyvateľov Slovenskej republiky pred vstupom do Európskej únie v bode C.1. odporúčanie pre podpredsedu vlády pre európsku integráciu, ľudské práva a menšiny prerokovať s verejno-právnymi inštitúciami výšku finančných prostriedkov na realizáciu informačných aktivít vlády SR. 

V rámci realizácie Informačných aktivít vlády Slovenskej republiky pre obyvateľov Slovenskej republiky pred vstupom do Európskej únie požadovala totiž Slovenská televízia  pôvodne na výrobu relácií sumu 4,9 mil. Sk do 31. decembra 2003 a Slovenský rozhlas pôvodne požadoval na výrobu relácií 4 mil. Sk do 31. decembra 2003.

Počas rokovaní nadväzujúcich na bod C.1. uznesenia vlády SR č. 774/2003 so zástupcami Slovenskej televízie a Slovenského rozhlasu  prejavili oba subjekty ochotu dohodnúť sa s Úradom vlády SR na nižšom objeme finančných prostriedkov požadovaných na výrobu relácií v rámci informačných aktivít.

Uznesenie č. 774/2003 k Návrhu informačných aktivít vlády Slovenskej republiky pre obyvateľov Slovenskej republiky pred vstupom do Európskej únie však obsahuje aj bod B.5., ktorý ukladá podpredsedovi vlády a ministrovi financií  uvoľniť z rezervy vlády SR schválenej na rok 2003 pre rozpočtovú kapitolu Úradu vlády SR sumu 20 mil. Sk na zabezpečenie finančného krytia výdavkov informačných aktivít vlády SR pre obyvateľov SR pred vstupom do Európskej únie nasledovne: 4,9 mil. Sk Slovenskej televízii, 4 mil. Sk Slovenskému rozhlasu a 11,1 mil. Sk Úradu vlády SR v termíne do 31. augusta 2003. Tento bod nie je v súlade s bodom C.1. predmetného uznesenia, nakoľko po jeho splnení ďalšie rokovania so Slovenskou televíziou a Slovenským rozhlasom podľa bodu C.1. strácajú opodstatnenosť.  

Predkladaný materiál z tohto dôvodu žiada zmenu bodu B.5. uznesenia č. 774/2003 k Návrhu informačných aktivít vlády Slovenskej republiky pre obyvateľov Slovenskej republiky pred vstupom do Európskej únie v zmysle uvoľnenia sumy 20 mil. Sk na zabezpečenie finančného krytia výdavkov informačných aktivít vlády SR pre obyvateľov SR pred vstupom do Európskej únie z rezervy vlády SR schválenej na rok 2003 pre rozpočtovú kapitolu Úradu vlády SR bez špecifikovania sumy určenej pre Slovenskú televíziu a Slovenský rozhlas. 

Predkladaný Návrh na zmenu  bodu B.5. uznesenia vlády Slovenskej republiky č. 774 z 20. augusta 2003 k Návrhu Informačných aktivít vlády Slovenskej republiky pre obyvateľov Slovenskej republiky pred vstupom do EÚ má dopad na rezervu vlády SR schválenú pre rok 2003. Návrh nemá ekonomický a environmentálny dopad, ani dopad na nezamestnanosť.

Materiál neprešiel pripomienkovým konaním.